KAKVO PONASANJE TREBA DA IMA PRAVI MUMIN

**Denver,12.06.2013. / 3. safer 1435.**

U hadisu koga bilježe Ahmed i Tirmizi stoji da je Muhammed a.s., rekao: ''Najviše što će uvoditi ljude u Džennet jeste bogobojaznost i lijepo ponašanje.''. Dakle, uz bogobojaznost, djelo koje će na Sudnjem danu imati najveću težinu jeste lijep ahlak. Upravo lijep ahlak je bio jedna od posebnih osobina našeg Poslanika, koju i Kur'an ističe: وَإِنَّكَ لَعَلى خُلُقٍ عَظِيمٍ - i ti, zaista, imaš najuzvišeniju ćud. (Kalem – 4)

Ipak, lijepo ponašanje je izraz koji u sebi sadrzi mnoge segmente svakodnevnog života. Kroz današnju hutbu želim se osvrnuti na lijepo ponašanje u društvu, naravno, utemeljeno na praksi Muhammeda a.s.

Sam prilazak drugoj osobi od strane Allahovog Poslanika a.s., ostavljao je poseban dojam jer je njegovo mubarek lice uvijek krasio osmijeh. Otuda nam je, u hadisu koga bilježi Tirmizi, poručio: ''Tvoj osmijeh u lice tvoga brata je sadaka''. Paralelno sa osmijehom, Muhammed a.s., se, pristupajući društvu, hvatao i drugog jakog ''oružja'' – nazivanja selama. Muslim bilježi hadis u kome stoji: ''Nećete ući u džennet dok ne budete vjerovati, a nećete vjerovati dok se ne budete voljeli, a hoćete li da vas uputim na nešto ako budete to praktikovali volit će te se? Širite selam!''

Dakle, već samim dolaskom u društvo, uz blagi osmijeh i nazivanje selama, ostavlja se vrlo jak dojam i poruka iskrenosti i dobre namjere. Na taj način će i ona najgrublja srca u određenoj mjeri smekšati i postati pitomija. Konačno, ovakvim pristupom se sugovorniku šalje poruka prisnosti i prijateljstva, a to je upravo ono čega u našim svakodnevnim odnosima itekako nedostaje.

Druga bitna karakteristika Muhammedovog a.s., ponašanja u društvu jeste ta da se nikada nije zamarao onim što je beskorisno. U tom smislu je i kazao: ''Od lijepog islama kod čovjeka je da ostavi ono što ga se ne tiče.'' (bilježi ga Tirmizi). Kao savršeni primjer moralnog čovjeka, Muhammed a.s., se nikada nije zanimao za teme koje su beskorisne i koje se nisu ticale napretka i uspjeha zajednice. To se vidi i iz slijedećeg hadisa: ''Ko vjeruje u Allaha i Sudnji dan, neka govori ono što je dobro ili neka šuti!''.

Kad smo već kod govora ili razgovora, Muhammed a.s., se po tom pitanju trudio da govori korisne i lijepe stvari, da podstiče ljude na optimizam te da njegove riječi budu jasne i razgovjetne. Svakome kome bi se obraćao, govorio je na nivou koji dotični može razumjeti. Uz to, nerijetko bi važnije stvari ponavljao više puta. Uvažavao je sagovornika, makar se radilo i o djetetu, te bi uvijek do kraja saslušao ono što mu se govorilo. ''Olakšavajte a ne otežavajte, obradujte (ljude) a nemojte (ih) rastjerivati'' bio je njegov moto koga se vjerno držao. Otuda su njegovi govori, obraćanja i hutbe bili vrlo kratki i koncizni.

Ovakva jednostavnost Allahovog Poslanika bila je direktnim razlogom da se, oni koji su napajani sa ovog čistog vrela, u najviše moralne visine vinu,jer su ucili moral odnosno lijepo ponasanje od covjeka kojeg je Uzviseni Allah dz.s. izmedju ostalog I zbog toga poslao.Kaze Poslanik s.a.v.s:,, „Innema bu'istu **liutemmime mekarimel**- **ahlakI—Poslan sam da usavrsim moral(kod ljudi)** . Tako je drugi halifa, h. Omer, često znao kazati: ''Prvi nazovi selam pri susretu s bratom u vjeri, dozivaj ga njemu najdražim imenom i napravi mu mjesto u sijelu pa će ti to povećati ljubav prema njemu''. I, zaista, međusobna ljubav prvih generacija muslimana otišla je dotle da čuveni Hasan el-Basri reče i ovo: ''Mi smo ubrajali u škrte ljude sve one koji su htjeli dati zajam svome bratu u vjeri, jer mi smo se međusobno pomagali. Brat bratu je volio više nego samom sebi. Tako mi Allaha, gledao sam kako musliman svoj ogrtac polovi da bi pomogao onome koji ogrtača nije imao. A drugi bi prepostio dan, i kada dođe vrijeme iftara, otišao bi kod svog brata u vjeri i rekao: "Ja sam danas postio u ime Allaha džellešanuhu! Želim da i ti imas udjela u mom dobru, pa pruži mi nešto čime bih okončao svoj post!" i on bi mu davao čašu vode ili šaku hurmi zato da bi mu Allah džellešanuhu podario nagradu kao i postaču.

Upamtio sam vrijeme kada se čovjek brinuo oko porodice svog brata, kada umre i četrdeset godina. Upamtio sam vrijeme kada su ljudi naređivali svojima da ne odbiju nijednog potrebnog (pomoći) i ne ostave ga razočaranim.''

Zapitajmo sami sebe koliko bi atmosfera među nama bila relaksiranija i ljepša kada bismo se susretali sa osmijehom i selamom, lijepom besjedom i iskrenošću, međusobnim uvažavanjem i savjetovanjem?. Siguran sam da ne bi bilo mjesta zavisti i ljubomori u ovolikoj mjeri koliko je danas ima. Konačno, siguran sam da bismo se puno više družili i zbližavali.

Naše ponašanje u društvu itekako je uslovljeno i slijedećim hadisom: ''Musliman je muslimanu brat, neće mu učiniti nasilje, niti će ga izdati; ko bude na pomoći svome bratu, Allah će biti njemu na pomoći; ko od muslimana otkloni neku nevolju, Allah će od njega otkloniti nevolju od nevolja na Sudnjem danu!''

Prema tome, musliman je u svakoj prilici, pa i u druženju sa drugim ljudima, oličenje lijepog ponašanja u svakom pogledu. Kao takav, on je poželjan i dobrodošao u svako društvo, njega će drugi jednostavno voljeti i žudjeti za njegovim prisustvom. Naravno, takav musliman će i na druge ljude ostavljati vrlo upečatljiv dojam koga je, opet, Muhammed a.s., opisao u hadisu s kojim završavamo današnju hutbu, u kome stoji slijedeće: ''Uistinu je primjer dobrog sagovornika i lošeg sagovornika poput prodavača mirisa i kovača koji raspiruje kovački mijeh. Tako, prodavač mirisa ili će ti pokloniti miris, ili će ti prodati miris ili ćeš od njega osjetiti ugodan, lijep miris. A onaj koji raspiruje kovački mijeh, ili će ti prožeći odjeću ili ćeš od njega osjetiti neugodan miris''.

Molim Allaha dž.š., da nas učini od onih koje krasi lijepo ponašanje i koji tu osobinu prenose i na druge, AMIN!